khistorydata/jeongjo-sjw-relations huggingface dataset:
정조 16년 · 강
召見判義禁鄭昌順知義禁李坤同義禁趙心泰李在學吏判徐有隣于重熙堂命罪人申驥顯嚴刑一次以聞
정조 16년 · 목
政院啓言判義禁鄭昌順以爲臣等今方開坐本府忽有一人持稿席來伏門外使都事問之則乃是凶賊驥顯而自稱年前凶疏受凶賊指嗾欲爲首實將爲上言云臣等聞此不勝驚惋驥賊則爲先拘留來詣請對云矣命入侍昌順曰逆賊驥顯稱以上言持原情來伏本府門外故聞甚驚駭爲先令都事防守而原情不敢自下折見玆以袖納請對矣命承旨金孝建讀奏原情原情曰臣卽天地間所不容之罪人也當此擧國齊討之時何敢開口容喙以爲自鳴之計而臣之本情竊有至慟切憤者若不一暴則生而爲窮凶之逆死而爲不瞑之鬼玆敢冒死呼籲臣生長鄕曲不幸早孤不免爲一蒙騃沒知覺之物而濫竊科第猥占名宦恒切憂懼之心矣死期將迫天奪其魄投進凶疏自陷於萬仞坑坎之中反顧負犯萬戮猶輕至今假息於天壤之間者莫非聖恩臣歸自海島母子相特感泣祝天攢頌無地臣雖愚迷亦具秉彝豈欲自陷於惡逆之科而其時事實始因昏昧而爲人所誤終雖覺悟追悔無及今若一向掩諱則本罪之外又添欺隱之罪何敢不直陳乎釋褐以後每於京洛往來之時飽聞在簡位躋崇品主張言論故臣亦不免隨衆過從自至親熟矣己酉十月十一日爲其問病往于其家則無他人客酬酢之際簡賊謂臣曰近日事君亦聞之否答曰略聞其槪而未得其詳矣簡賊曰人臣惟當奉行君命無論大小事或有專輒則乃是極罪也(刀削)大臣禁堂不有君命(刀削)擧措駭悖實是古今所無之變怪大臣禁堂專輒之罪合置極律首相當受藥椀禁堂亦當被重罪君是出入三司之人早晩若當言地則一疏論斥決不可已矣臣曰吾是鄕曲之人何以干涉於此等事乎簡賊笑曰君果生怯乎大臣禁堂之所爲聖心必非之雖陳疏決無得罪之慮而自上必無以此罪言者之理少勿疑慮而爲之也臣曰大監豈誤我乎若當言地吾當陳疏而但本來生疏於疏章何以遣辭則爲好耶簡賊曰大臣禁堂事所當一體論罪而大臣則吾之從氏方在僚席有難竝論只以禁堂論斷好矣仍向丌上搜出一紙投而示之曰君須見此而袖去可也臣展見其草後果袖來矣十三日政除正言兼有自來情勢不可不陳疏故疏中首陳難安之情勢次陳島逆當討之義而至於禁堂論罪事簡賊之言似是當然故以其所給之草附陳矣疏纔上而聲討之論迭發斷之以凶逆勘之以極律臣始乃驚惶震懍更以疏語細細點檢則果是人臣所不敢道之言也(刀削)湯(刀削)臣愚迷所致只信簡賊之言以專輒二字爲禁堂之罪案者實是反常悖理之事至今思之毛骨俱竦始聽簡賊之言而信之不疑者卽臣愚闇之罪也袖來簡賊之草而遽然書呈者亦臣蒙騃之罪也明義理討國賊之禁堂乃以專輒勒加之者莫非臣之死罪也但臣之本心則不知專輒爲何義只從簡賊之所指揮不念義理之至重自底罪惡之罔赦此所以日夜泣訟求死不得者也若以常情言之此疏一爲之後孰不知自歸於罔測之科而特以臣蒙無知覺之故見欺於人乃至此境將何以擧頭於覆載之間乎抱此至慟宜卽自鳴以暴本心而簡賊旣己物故之後實有推諉之嫌至今咨且日月漸久暴白無路聲討轉嚴罪逆漸重而不一陳於未死之前則將爲千古飮恨之鬼故玆敢仰首鳴號伏乞聖明哀燐而照察云云予曰以渠凶獰今忽自來極可怪也渠之罪名關係莫重初何心後何心其爲鬼爲蜮之狀萬萬痛惡而今則可謂半上落下昌順曰今見所謂原情其窮凶情節渠旣自服不可只令禁府拿鞫差出委官如法設鞫然後可成體面有隣曰此賊非比他逆依法設鞫斷不可己矣予曰然則除蒙頭供饋其餘竝依鞫囚例擧行而一驥顯鞫問禁堂足矣何必委官乎心泰曰臣旣兼捕將文書搜探當依例擧行矣許之仍命昌順書罪人姓名先爲發捕因爲捧草供以入昌順曰簡賊之凶慘逆節今益綻露無餘追孥之典諸子發配等事亦當次第擧行矣○敎曰申驥顯爲先具格嚴囚南間以其自告原情拿鞫取招而渠之所爲節節凶獰到今當初陞擢之擧可謂外題可笑事所授官敎令該曹搜取燒火無論指嗾與否初何心見欺又何心自告乎其在獄體不可以渠書納金吾之紙發問更以傳敎辭意嚴問夜深前啓聞雖是拿鞫關係至重一依鞫囚例擧行事分付○禁府啓言罪人申驥顯處問以汝之手投凶疏身爲凶逆已有年所則尙今載頭於覆載之間者已是朝家失刑今此上言內辭意以爲受嗾於簡賊以簡賊所給之疏草謄書以納云汝亦有知覺豈不知此疏之爲兇逆而肆然筆之於書投之於公車果如汝言則今至幾年之久永無一言之發口矣今始自告情節節節凶獰其間受嗾情節及今始自告委折一一從實納招驥顯供以爲生長於鄕曲而早孤愚迷矇騃全無知覺而猥竊科第之後京洛無相知之人矣在簡官在重臣主張言論渠之登科也在簡來見果有顏面其後五六次過從如此之故自然親熟矣己酉年十月十一日適過其門聞有病入見酢酢之際語及禁堂與大臣專輒論罪而簡賊以爲專輒人臣極罪而不有君命只奉慈旨(刀削)禁堂則當被重律首相則合受藥椀爲言官者不可無言而君出入於三司日後如有職名一番陳疏斷不可己云故答曰是何言也我則鄕人豈可干涉於如此事云爾則簡賊以爲君生怯耶禁堂專輒之擧自上必非之亦必無罪言官之事爲之爲好云故專信簡賊之言認爲似然之事受其所給疏草而袖歸矣十月十三日政爲正言而果有一暴情勢故辭職疏末附陳討島逆之義末附簡賊所給之草呈之矣聲討至嚴乃陷於罔測之罪渠聞簡賊之言專輒二字旨意未及審察遽然呈疏不思而妄陳之罪萬戮難贖而雖甚愚迷若知專輒二字之旨意則豈欲自陷於惡逆之科而爲此哉至今思之豈有自容於覆載之心哉今始自告事則其時欲爲首實而聲討方嚴故不敢放恣直陳而伊後則身在調所無由自達蒙被聖恩生還之後可以自陳而歸後瘴濕所崇重患唐瘧十餘朔出沒死生故未果矣至於今年連遭喪慽早未陳白今始來告蒙此天下所無之罪名隱忍至此尤增死罪云矣罪人申驥顯反覆盤詰嚴加究問則其所納供一如其上言內辭緣受嗾投疏渠旣自服則萬古所無之凶疏受旨於簡賊渠與簡賊平日腸肚之相連尤爲綻露無餘渠之爲逆不在於受嗾與否而令此首實之言卽渠承款之招渠是何等凶賊而當此聲討方嚴之日肆然入城敢呈上言者亦可見其凶頑無忌不可以平問取服亦不可以拿鞫擧行請卽爲設鞫嚴刑得情敎曰觀此供辭當初渠之投疏也擧國之人無不聲討而朝家則猶以爲自己辦得以深長慮拔之海島中擢拜承宣又以恐逼慈旨之意更不擧論設爲禁令置之勿問之科處置之方各有攸當忽地自鳴之擧出而受嗾之來歷日字疏草之製給等節歷歷指陳與當初疏辭一切相反或曰不知專輒之爲何說而一從在簡之言或曰大臣禁堂之擧臣分之所當然而不能深察敢有論列前後判若兩截眞所謂一口貳辭無論受嗾與自辦渠疏中一句語卽是大肯綮而此一款都沒着落則朝家之陞擢也勿問也可謂大用力浪費心也所謂上言原情渠旣手自書呈則多年之經營揣摩於換面翻身者可以推知而猶慮一毫之未盡更令盤問則其所口招與書納之本如印一板到令渠之情狀自呈自露之後一向容貸反與前之所以意在深長慮者又相反罪人申驥顯爲先嚴刑一次以聞
정조 16년 · 목
諸承旨時原任閣臣及大司諫徐榮輔司諫李太亨正言洪大協詣閣求對竝命退去
정조 16년 · 강
遞大司諫徐榮輔以林濟遠代之南公轍爲獻納竝前望也
정조 16년 · 목
敎曰大司諫聞有親病許遞與獻納未差之代前望單子入之以濟遠等批下
정조 16년 · 강
遞承旨李師濂以尹履相李益運爲承旨前望也
정조 16년 · 강
分揀惠郞李潞秀拿處
정조 16년 · 강
御射柳葉箭十巡四十九矢七十八分掌草一巡三中四分棍單巡二中下古風于閣臣及檢書廳
정조 16년 · 목
柳葉箭第一巡五中七分第二巡第三巡竝五中八分第四巡四中六分第五巡五中九分第六巡五中七分第七巡第八巡第九巡竝五中八分第十巡五中九分掌革一巡三中四分棍單巡二中○古風檢校提學吳載純檢校直提學李秉模原任直提學徐有防朴祐源原任直閣徐鼎修檢校直閣徐榮輔檢書廳竝後課司戶軒中曆一件
정조 16년 · 강
召見藥院提調徐有隣于重熙堂命都提調洪樂性先爲退去
정조 16년 · 강
命罪人申驥顯更爲嚴刑取招
정조 16년 · 목
禁府啓言罪人申驥顯依判付爲先除問目嚴刑一次而此等凶逆不可只自本府擧行請卽爲設鞫更加嚴訊期於得情敎曰如渠反覆麤悖之物無異於禽獸則豈可依此設鞫以累堂堂王府乎然渠亦人也不可一次刑推而止初何心再何心如鬼如蜮情狀更爲嚴刑取招
정조 16년 · 강
命請對卿宰及臺臣卽爲退去
정조 16년 · 목
政院啓言時原任大臣率二品以上有稟達事來詣請對矣敎曰申驥顯之所爲節節罔測書納之上言納招之文案無非渠之自告渠疏委折者而今則簡爲魁渠不過卒徒中閃忽翻身無所不爲之人誅之刑之有何持難之端而爲一可笑蟣蝨之驥顯有此卿等請對之擧者甚不可至於卿宰之亦爲請對大關國體斯速退去大臣留待又啓言大司諫林濟遠執義金達淳司諫李太亨掌令沈奎魯獻納南公轍正言洪大協有稟達事來詣請對矣敎曰卽事卽物各有當然之則今若靳許於加罪則如是爭執固可也不然而齗然於設鞫拿鞫五十步百步之間如是煩瀆萬萬未安昨夜旣多酬應卿等退去臺廳以待召命
정조 16년 · 강
遞判義禁鄭昌順知義禁李坤同義禁趙心泰李在學以吳載純朴祐源李秉鼎權以網代之竝前望也
정조 16년 · 목
敎曰禁府擧行稽滯莫甚當該赴坐堂上益遞差前望單子入之以載純等批下
정조 16년 · 강
命罪人申驥顯減死島配
정조 16년 · 목
政院啓言判義禁吳載純知義禁朴祐源李秉鼎同義禁權以網有稟達事來詣請對矣敎以當書不傳敎退待政院○敎曰爲萬世深長慮欲樹君君臣臣之大網於是乎慈敎所重非不知也有向來陞擢之擧矣到今渠忽翻身反以專輒爲臣分之當然至曰不知專輒之爲何物而爲李在簡者所妄度脅使究渠情狀可謂殺無赦到今渠爲從而簡爲首矣討之則一也朝家之深嫉者翻身也廷臣之齊憤者知情也政所謂同行異情殺獄雖有首從此案豈容說首與從乎然於律有之犯上大辟也知而不告減一等況知而告者乎特以告之該時欲用不告之律者自有微意在焉二死之減而爲流之文若爲渠設罪人申驥顯依此律擧行專輒人臣之極罪欲暴伊時辦一死之本情須有講眀輕重之別然後可以有國有君觀於禁堂除拜予意尤可知此而不卽擧行敢欲抗拒則國有常刑予言不再○禁府啓言罪人申驥顯濟州牧減死島配而此特貸頭之一凶逆不可以尋常絕島擧行故雖未承下敎以耽羅磨鍊以入
정조 16년 · 목
敎曰諸宰雖令退去日次在明明日次對進定於今日○予謂右相金履素曰俄者以驥顯永僖事之更不敢擧以於今日筵中之意下敎於入侍承旨俾傳於卿矣想己聞之矣卿大臣也何言不可道而今番事不如是則其可曰有君網有國法乎明日更見卿等則當以過去事言之矣又謂履素曰昨日刑曹判付卿見之否洪立人誣訐之狀極可痛惡以此推之湖中人習之每每以此等事驅人於罔測之科者可知兩家地處何如而白地被誣令則可謂善處置矣金履成知其爲人之疏率而洪立人旣已誣告自服則不可無處分故耳履素曰臣朝於闕外得見判付而初聞其言未知虛實至有請對之擧矣
정조 16년 · 강
命統營兵庫木發賣價錢待年豐於穀取耗限年滿數後還爲貿木
정조 16년 · 목
右議政金履素啓言卽見統制使李潤慶所報則本營兵庫記簿木四十七同零及加立木四十端曾因備局題辭發賣云而其所捧價僅爲七百餘兩雖曰間多腐傷價本豈若是零星乎該帥臣從重推考本錢特令待年豐作穀取耗限年滿數後還爲貿木之意請嚴眀知委從之
정조 16년 · 강
命京司徵債限明秋防塞
정조 16년 · 목
右議政金履素啓言今年方外徵債旣已防塞京司徵債依定式限明秋一體防塞之意請分付法司從之
정조 16년 · 강
命嶺南湖南敗船罪人等嚴飭地方官更加鉤覈
정조 16년 · 목
宣惠廳堂上徐有隣啓言頃因忠淸監司李亨元狀啓嶺南九隻船致敗罪人湖南致敗罪人另加嚴覈得情之意筵稟申飭矣今見該道臣狀辭則各船罪人刑訊盤問終不輸款仍囚營獄更加嚴覈事請令該廳稟處矣致敗情郞旣有疑端則道臣之不爲嚴覈得情又此推諉於本廳者事體未安當該道臣從重推考在囚各人等以其作奸情節反復究問及不如敗船地方官之緊切令道臣嚴飭地方官更加鉤覈得其奸情取其直招後始爲狀聞其前則毋敢以抵賴等說煩聞之意請申明知委從之
정조 16년 · 강
命禁堂李秉鼎備堂差下
정조 16년 · 강
兩司啓請在簡追奪官爵從之
정조 16년 · 목
大司諫林濟遠執義金達淳司諫李太亨掌令沈奎魯獻納南公轍正言洪大協啓言噫噫痛矣亂臣賊子終古何限而豈有如在簡之至妖絕慝窮凶極惡者哉梟獍之習傳護於鏡虎鬼蟣之腸糾結於字偉兜攬權勢自爲家計背馳義理卽渠伎倆粵在丙午冬慈敎之誕降也率土悲遑擧朝震盪孰不欲沫血飮泣思報國讎而渠及假托風疾不參廷籲其陰凶情節固己彰露無餘矣逮夫宗社安危迫在呼吸之日大臣諸臣不得已之擧亶出於奉慈旨冒萬死之血誠則渠又復托昔疾一切規避其心所在路人皆知叵測凶言肆發喉院之座滿紙悖疏難掩指使之跡其晴地主張密逕排布之狀實是往牒所未有之劇逆大憝而天討未施鬼誅先加擧國臣民忍載一天者四載于玆矣人心愈憤天道孔昭乃於今日驥賊自首之事出而渠之甘作窩藏潛自嗾囑之實件件呈露節節破綻凶慝之言發於渠口誣逼之疏出自渠手酬酢之間日月有稽指授之際證案畢具渠亦海東臣子抑何心腸潛懷不測之謀粧出至憯之疏敢售窮天亘地之逆節乎金吾草供一出之後眞贓的證昭如指掌旣無可疑之跡又無更覈之端肆戮之刑雖未行於當時追施之律不容緩於今日請逆賊在簡爲先追奪官爵仍施諸子散配之典敎曰依啓散配事追奪如有前例令該府詳考亦爲依啓
정조 16년 · 목
以兵學通爲序題副司果韓用鐸前校理金羲淳以三中比較
정조 16년 · 강
召見江界府使申大年寧邊府使元厚鎭于誠正閣
정조 16년 · 목
辭陛也○予謂大年曰襄陽民事何如糴政無難捧之慮否大年曰民情不至遑急捧還則可無慮矣予曰杆城民戶近頗來集而海戶之弊如何云耶大年曰民戶此癸卯比總所如爲六十餘戶陸戶則旣除生獐進上等弊海戶亦隨時封之故弊端十去其六云矣予曰嶺東之穀總民口其果相當乎大年曰穀總比三南本自不敷且其民俗願受者少故穀總則不患不足予曰嶺東民俗素喜移徙云九郡中何邑最甚乎大年曰江陵襄陽外似皆同然矣予曰知爾襄陽時治績故特除江界此邑之最重者蔘政而還集民戶亦爲目下先務爾須善爲撫摩使江民知有朝廷也又謂厚鎭曰本邑還餉之捧留本倉在戎政似涉疏忽而民情則便之云矣至於香山紙政憎弊不少必須一從揭板毋或貽弊可也
정조 16년 · 강
還授蔡濟恭職牒仍命原傳敎中削黜人三字及放字爻周
정조 16년 · 목
敎曰意雖在於無隱向來處分之過加責備於本情外節目間者以其有卓然之樹立不愧古人先見之明也此事爭執自任以主人則昨日臺啓允從之後揆以彰癉之刑政決不可一日遲緩削黜人蔡濟恭放職牒還授○政院啓言削黜人蔡濟恭放職牒還授事命下而方在被謪蒙放中何以爲之敎以果然矣被謪則削黜自在勿論中原傳敎削黜人三字及放字爻周
정조 16년 · 강
飭平安監司李秉模不多日內辭朝
정조 16년 · 강
命宣傳官都計畵射講及抄啓文臣親試明日爲之
정조 16년 · 목
敎曰宣傳官廳今年都計畵射講明日爲之抄啓文臣計畵幾皆爲之十二月朔親試明日同爲待令事分付
정조 16년 · 목
以李冕膺爲吏曹參議李廷璞洪克浩爲持平申光河爲正言李坤爲左參贊尹羽烈爲校理崔獻重爲修撰
정조 16년 · 강
以洪秀輔爲刑曹判書前望也
정조 16년 · 목
吏曹以擬望之人乏少政府西壁竝擬啓入前望下批
정조 16년 · 강
命南北關內奴婢兩年身貢役價蕩減代自賑廳一年條式次次給代
정조 16년 · 목
賑恤廳啓言內需司咸鏡道南北關內奴婢戊申己酉兩年身貢與役價蕩減代自賑廳給代草記判付內以此不可取信令該廳詳考可據前例草記後枚報事命下矣詳考數十年前例則己丑庚寅癸卯甲辰北道內奴婢身貢役價蕩減代因該司牒報連爲上下矣今此兩年條蕩減代亦不可異同請依四年己例給代允之敎曰此時本廳經費不可不念先以一年條式次次給代
정조 16년 · 목
政院啓言卽見統制使李潤慶蛇梁萬戶安尙恬有頉狀啓則印信兵符捧留形止初不擧論事極疏忽請當該帥臣推考允之
정조 16년 · 강
命掃雪禁衛軍分次數施賞
정조 16년 · 목
禁衛營啓言依傳敎本營鄕軍中掃雪四五次各米三斗三次米二斗一二次各米一斗令各其地方官分給以會付穀會減狀聞之意知委於該通道臣處敎師則四五次各木一疋一次米二斗自臣營分給
정조 16년 · 강
御射柳葉箭十巡四十九矢六十六分掌革單巡二中三分片革單巡四中棍單巡三中下古風于內閣及閣臣
정조 16년 · 목
柳葉箭第一巡五中第二巡五中七分第三巡五中六分第四巡四中六分第五巡五中六分第六巡五中七分第七巡五中六分第八巡五中七分第九巡五中九分第十巡五中七分掌革單巡二中三分片革單巡四中棍單巡三中○古風內閣及檢校提學吳載純檢校直提學李秉模原任直提學徐有防朴祐源檢校直閣徐榮輔原任直閣徐鼎修竝後課司戶軒錢十葉
정조 16년 · 목
去十月朔課試以占斗建作甲子爲七言古詩題副司果韓用鐸三中居首
정조 16년 · 강
平安監司洪良浩以沿海邑鹽盆漁箭及船隻陳頉加現釐正事啓聞
정조 16년 · 목
該監司狀啓以爲因備局關臣謹以傳敎內辭意卽爲謄布於沿海邑船隻之風破典傷朽者使之詳細査實鹽盆漁箭之年久陳廢名存而實無者一體査出而毋論漁艇鹽釜其所新造新設者亦令各別搜括一一修報之意措辭另飭於各該守宰處矣沿邊各邑査報今纔齊到而永柔郭山宣川龜城等四邑則船隻鹽盆漁箭竝無朽破與新現者中和平壤肅川安州嘉山定州鐵山龍川博川咸從三和龍崗江西等十三邑則船隻之風破及年久傷朽者爲六十七隻新造加現者爲三十四隻而比前總所縮爲三十三隻較準營案察其虛實則不免有所縮誠不勝悚悶船人姓名及船隻把數區別修成册上送于均役廳以爲頉舊錄新之地而船隻之不拘常格從實頉案此是無前之盛惠從玆以往蜒戶窮民可無白徵之弊而順安義州甑山龍崗龍川咸從安州定州三和鐵山等十邑鹽釜之陳廢爲三十八坐新設爲三坐漁網之陳廢爲六浮新設爲一浮漁箭之陳廢爲二庫蝦箭之陳廢爲三庫亦依傳敎內辭意往復該廳一體釐正緣由馳啓
정조 16년 · 강
罷吏曹參議尹行任職
정조 16년 · 강
御暎花堂行抄啓文臣親試課試宣傳官講射考課劃定等次文武臣計劃居首者先爲施賞饋宣傳官雉灸又設煖爐饋在筵諸臣親射柳葉箭小的三巡掌革捧棍各一巡命閣臣承史試官及抄啓文臣之善射者陪射下古風于內閣及諸臣抄啓文臣試官吳載純朴祐源鄭東浚徐榮輔宣傳官講射試官徐有大李漢豐南公轍
정조 16년 · 목
具平戎服陞座諸試官率應試抄啓文臣及宣傳官分東西就位行禮訖行抄啓文臣來十二月朔親試課試親試以上林卽事爲七言四韻律題課試以向陽門爲五言四韻律題又試宣傳官講陣及射射以柳葉箭十巡爲規矩命抄啓文臣兩題製呈以宣傳官畢講爲限親考券親試金達淳以次上居首課試嚴耆以次上居首仍行去六月朔親試以庭衢八荒爲七言四韻律題金達淳以三中居首來十二月朔再次課講講義金義淳綱目二條通居首於是抄啓文臣講製已畢將計劃鄭魯榮金達淳課試劃相等以千戶所達魯花赤歌爲三五七言題鄭魯榮以草三下居首宣傳官趙運永講陣益以純通居首元永麟以貫一中邊八中居首旣畢試命立小的予射三巡第一巡第二巡連獲全矢至第三巡謂諸臣曰予於近日射止四十九矢者不欲盡取之也十巡如此則三巡何異乎乃發第一矢射左餘四矢又全獲凡三巡十四矢二十分陪射者閣臣李秉模鄭東浚尹行任徐榮輔承旨金孝建尹履相李書九李益運史官徐有聞試官訓將徐有大禁將李漢豐抄啓文臣嚴耆也諸臣亦射三巡秉模六矢行任有大耆四矢漢豐一矢又親射掌革單巡獲三矢五分棒棍付貫紙單巡獲三矢六分諸臣皆不能中履相最拙於射給弓一矢十使之肄射敎曰限以歲末召爾試射五中則除守令四中則除邊將爾其勉之乃饋宣傳官雉灸熾炭於地人給一雉一鐵義使自持義以串雉燔以㗖之且饋之酒謂秉模等曰宣傳官之饋以雉灸自孝廟朝始也聖祖每於歲終必行是擧鷹師作貢蓋爲供雉需是用也自是仍成故事子於卽阼以後歲以爲常矣又設煖爐饋閣臣承史抄啓文臣本營將官別軍職又以酒肉遍饋本營將校軍兵及內閣吏屬乃等次文武臣都計劃居首者五人先捧傳旨親試居首金達淳四十三分加資課試居首鄭魯榮六十三分陞敍課講居首尹寅基二十八分準職宣傳官射居首田遇聖六百三十七矢六分待出六陞敍講居首金相九一百八十矢六分陞敍乃下古風內閣後課平安監司李秉模邊四中內下大豹皮一令兵曹正郞嚴耆邊二中陞敍予謂閣臣等曰今日事合有記識當與卿等及在筵諸臣聯韻御製首句曰文武皆吾彀君臣共一卮諸臣以次製進篇旣成謂榮輔曰爾其書之刻板懸揭於暎花堂也
정조 16년 · 목
敎曰試官中罷散人敍用
정조 16년 · 목
敎曰抄啓文臣金達淳臺職許遞
정조 16년 · 강
命前翰林徐有聞還付注書
정조 16년 · 강
平安監司李秉模疏乞往省先壠賜例批
정조 16년 · 강
命中宮殿誕日只進表裏
정조 16년 · 목
禮曹以來十二月十三日中宮殿誕日陳賀時節目磨鍊擧行啓請敎以進表裏
정조 16년 · 강
命湖西賑資穀物及空名帖依狀請施行
정조 16년 · 목
忠淸監司李亨元狀啓以爲本道尤甚之次邑尤甚之次面里中最貧窮者設賑與救急間更爲細察陳聞計料緣由已陳於分等狀聞中矣蓋以今年言之風水所過沿峽俱災而面里不無緩急之差殊郡邑或有便否之不同故臣已與守宰面諭關飭千思萬度惟在於上而毋負聖意下而毋缺民望知重國穀而不至民命之立視專事實效而毋或虛譽之徒取細加詳察斟酌施措而至於尤甚中石城稷山鴻山燕歧平澤牙山新昌恩津靑山扶餘定山保寧庇仁藍浦等十四邑則無論尤甚之次面里率多契活沒策飢寒逼身浮黃危急者預先精抄飢口趁歲初設賑不容但已而之次邑則旣與尤甚邑煞有間焉抄飢賑濟之節有不可比而同之而其中溫陽一邑尤甚面里則民勢之渴急與尤甚邑之尤甚面幾皆同然不可不具格公賑其餘諸邑則勢不得竝付公賑故此則別立等殺劃定界限抄其非賑難活之民付之私賑抄其周急可賴之類付之救急而公州天安禮山等三邑及尤甚中舒川黃澗尼城堤川延豊等五邑則不煩公穀拮據私賑連山鎭岑沃川永同懷仁淸安陰城林川韓山淸州報恩忠州淸風槐山等十四邑最急者間間自備賙恤稍緩者這這排巡分還計料而各其邑所在驛鎭浦則亦依地方官例當爲一體賑救公賑處賑資亦當及今區劃而道內旣無別般貯置之錢穀可以便宜推移者所以仰望而憑恃者只在於朝家之劃給穀物而不敢專須公穀臣略有經紀庶補接濟而飢民之多寡旣難預度容入之幾許亦難的知故姑以目下所見較量在前已例敢此陳稟營賑穀中限一萬石常賑耗中限一萬石特爲許劃則酌量均俵排巡賙救而前頭如或不足則又將具由加請苟能有裕則亦當隨餘還錄而空名帖之發賣補賑亦是災年應行者限七百張令該曹成出下送以爲趁早鳩粟之地竝令廟堂稟旨分付敎以依狀請施行事回諭
정조 16년 · 강
拿處注書李海淸仍命勘律
정조 16년 · 목
禁府啓言海淸原情以爲闕門之躬自監鑰法意至重而今曉開鑰之際門考已迫未卽周旋不得出去云矣請上裁敎以遞罷適中占便之慾以公罪從重勘律又以李海淸杖一百公罪收贖放送啓請允之敎以如有功議各減一等又以功減一等杖九十收贖啓
정조 16년 · 강
命在簡諸子年未滿及出系者勿論應配之類竝其妻孥同配於畿邑島中
정조 16년 · 목
刑曹啓言逆賊在簡諸子散配事命下矣移文京兆考出帳籍分付該部報來成册則在簡子樂鉉學鉉庶子齊鉉以上二字抹下遠孫等時在京畿陰竹縣子翼鉉時在西部麻浦而樂鉉富寧府齊鉉三水府學鉉昌城府遠孫陽德縣翼鉉彥陽縣竝定配所而樂鉉學鉉齊鉉遠孫等令京畿道臣押送于各其配所翼鉉自臣曺待城門開卽爲捉來發配敎曰年未滿及出系者勿論西北編配之弊不可不念以大懲創之意急於人其人旣從臺啓而白翎鎭故事實爲仰述之一端應配之類竝其妻孥同配於畿邑島中事令政院下諭于畿伯
정조 16년 · 강
命濟州進貢船使沿邑探察設或漂風切勿改備
정조 16년 · 목
敎曰觀此湖南狀啓最後運之唐柚子始以來道爲說其前十餘運之漂風可知嚴飭沿邑使之探察在前如此之時例多更爲封進設或漂風切勿改備以除歉歲沿路之弊事令廟堂三懸鈴行會
정조 16년 · 강
太廟臘享定以親行誓戒則攝儀
정조 16년 · 목
敎曰臘享當爲親行而慈敎以近日寒燠之不適屢勸攝行初欲只行省牲省器更思情禮缺然誓戒命攝亦多有例太廟臘享當親行而誓戒則攝儀社壇景慕宮臘享以攝儀事分付○禮曹以宗廟臘享大祭親行時省牲省器之節依例以親臨磨鍊啓稟敎以詣太廟展謁後當省牲省器永寧殿展謁後亦當省牲省器而香祝則出宮時親押社稷大祭景慕宮大祭香祝亦於出宮時親押親傳永禧殿香祝一體親押親傳以此知悉○兵曹以臘享大祭親行時何營軍兵隨駕何營軍兵留陣而禁軍及馬步軍以幾番幾哨磨鍊啓稟敎以訓局步軍十哨馬軍三哨禁軍三番隨駕御營廳留陣
정조 16년 · 강
藥院提調徐有隣及諸承旨請寢臘享親行之命不許
정조 16년 · 목
有隣啓言太廟臘享親行有命此實出於我聖上追遠之孝思不勝欽仰而第今天氣寒煖不適慈敎勸攝不啻縷縷以聖上順志之心初旣奉承今何不仰體乎誓戒之攝儀雖曰幸甚大享之躬將不勝悶迫伏乞特寢成命以副慈意敎曰予之夙宵一念在於祀典豈可以劇寒命攝乎○承旨金孝建尹履相李書九李益運金翰東等啓言臣等卽伏見傳敎下者有宗廟臘享大祭親行之命奉先之孝追遠之誠臣等實不勝欽仰而第伏念時當寒沍日候不適經宿動駕達曉將事恐有違於對時節宣之方伏況我慈殿慈宮以爲聖躬保嗇之方過勤盛念屢勸攝儀則以聖上隨事順志之孝豈不思所以仰體慈敎之道乎伏願亟收親享之命上紓慈念俯循群情敎曰俄於提調入侍已下敎命攝實有如不祭之歎誓戒之攝行順慈意也大享之親行伸情禮也爾等其止之
정조 16년 · 강
召見吏曹判書徐有隣于重熙堂使之覆奏三南繡啓中不治守令仍令行會三道道臣過麥秋後更考實績論理狀聞嶺南沿海邑漁鹽船稅及統營穀固城吏逋臣濟倭供米等諸弊令道帥臣另加釐正鹽盆漁箭船隻之破傷者令句管堂上往復道臣修葺
정조 16년 · 강
推吏曹參議李冕膺
정조 16년 · 강
遞刑曹判書洪秀輔以李文源代之前望也
정조 16년 · 목
將行受誓戒而秀輔方在外讀誓文時不得進參政院啓請變通故命許遞仍入前望以文源批下文源違召政院啓請再牌敎以病勢可强與否卽爲知入
정조 16년 · 강
命戶曹判書李命植更爲牌招
정조 16년 · 목
受誓戒時命植以薦俎官當爲進參而三違召命敎以更爲牌招違牌勿爲呼望牌去來斯速知入
정조 16년 · 강
敍侍從堂上堂下罷削人
정조 16년 · 목
洪彥喆兪彥修李文會鄭致淳李運行李遇濟申大尹尹羽烈李東稷林道浩沈鏶柳雲羽柳▣等敍用李尙度李庚運尹行元等給牒敍用
정조 16년 · 강
遞都總管鶴林君焴以西溪君熠代之又以申大升李性默爲副總管竝前望也
정조 16년 · 강
命壯勇營査問慶尙監司鄭大容射軍木以錢代納委折木品換捧一款姑置之
정조 16년 · 목
本營啓言慶尙監營射軍木每年五同依庚戌定式輸納外帑庫之意頃因嶺伯往復發關知委矣卽接水原府使李敬懋所報則辛亥壬子兩年條合十同自嶺營純錢來納云外帑庫事體與他自別賞格條木錦之每年定式輸送亦出於特敎則本道錦農雖曰歉荒所當以本色推移上送如或無路推移則以錢代送之意亦當具由論報於本營待回題擧行而不此之爲直以純錢上納誠極未安當該道臣鄭大容從重推考射軍木十同更以本色嶺營留庫條中推移輸納之意請嚴飭分付允之敎曰該道伯之不報營擅自代錢萬萬駭然若此則明年園幸時試射賞格以代錢分給乎此道伯有何所恃隨事隨處若是放恣乎推考薄勘適足以長其習其委折査問草記木品之本色換捧事體固然而又或藉此貽弊於小民則是豈園幸凡事皆欲便民之意乎此一款姑置之
정조 16년 · 강
命大司成金方行越俸一等飭令本館限十日內捕納樂器鐵物偸竊者
정조 16년 · 목
禮曹啓言卽接掌樂院所報則文廟祭享時所用樂器風物藏置成均館樂器庫而不知某日照燭圍里鐵燭古之臺圓環及麾圓環穿壁偸出云事極驚駭爲先分付捕廳期於捕捉所失之物請令該曹卽速改備敎曰使邏騎不入於香橋如有似此閪失則輒請跟捕事之駭然莫甚於此定限十日若於限內自館中不卽捉納則釋菜後入番守僕等當嚴刑定配久任官員亦當嚴處雖以泮長言之委任以後何事立紀綱何事定士習而莫重樂器不禁館僕輩之偸竊甚至有草記之擧者不但萬萬駭然夷考物件不過雜鐵燭古之則尤豈敢煩報而煩徹乎大司成金方行越俸一等卿則亦爲推考
정조 16년 · 강
行太廟臘享受誓戒
정조 16년 · 강
召見吏曹判書徐有隣于重熙堂
정조 16년 · 강
命陵園墓官差祭者直詣享所以待將事
정조 16년 · 목
吏曹判書徐有隣啓言陵園墓祭享時隣近陵園墓官員差定祭官之命寔出於除弊致潔之聖意而陵園墓官毋論入直出直趁祭享受香上京往來不無掣礙之端此後則直詣祭享陵園墓所待令將事之意請分付本曹及禮曹以爲知委之地從之
정조 16년 · 강
敍司諫柳雲羽
정조 16년 · 목
吏曹判書徐有隣啓言前司諫柳雲羽以罷削人員當入於歲抄而後因特敎加等勘罪自政院有何傳旨捧入之稟而未承批旨歲抄書入不可循例擧行故敢此仰達矣敎以敍用
정조 16년 · 강
領府事洪樂性上箚賜批
정조 16년 · 목
箚略曰太廟臘享親裸有命第伏念節當嚴沍達夜將事豈不有欠於大聖人保嗇之道哉況伏讀昨日所下傳敎則慈敎之勤摯亶出於止慈惟憂之至意以殿下出天之孝何不念承志無違之盛節也哉臣職忝保護固當求對仰請積誠冀寢而病狀添谻末由蠢動玆敢略陳微懇伏乞亟收成命爲批以旣行誓戒豈可命攝乎卿須安心善攝仍命遣史官傳諭
정조 16년 · 목
箚略曰太廟臘享親行之命實出於我聖上奉先之孝追遠之誠凡在臣隣孰不欽仰而第伏念寒事一直不解此時經宿動駕徹曉將事豈不萬萬憂悶乎竊伏見聖敎有曰誓戒之攝行順慈意也大享之親行伸情禮也聖意所存臣亦非不仰揣而今我慈殿慈宮以爲聖躬保嗇之道屢勸其攝儀也亶在於大享之親行而不在於誓戒則在聖上順志之方豈可以一時情禮之缺然不思所以仰體慈意也哉伏乞亟收成命上順慈心下副群情批以旣行誓戒豈可命攝乎仍命遣史官傳諭
정조 16년 · 목
疏略曰君命召不俟駕屨古今之通義臣分之當然也而厥或有不可進不可冒之私情與疾病之不可强者則勢不得奔走趨承自陷逋慢之科者雖在古之人不能免矣臣犬馬之齒已逾七耋居恒病伏長在委頓之中且況一味僇廢積年屛伏之狀一世共知不必更事贅陳而卽此薦俎官一事亦無以自效則病之深痼年之衰邁不可擬議於度支之長亦不待臣毛擧縷陳而後可以俯察伏乞將臣職名先行刊免仍治臣違傲之罪批以度支重任豈可輕遞卿其勿辭斯速行公
정조 16년 · 강
命宣傳官呂文永拿處
정조 16년 · 목
兵曹啓言今日誓戒罷後百官盡出則事當權閉以待政院指揮下鑰而敦化門標信宣傳官呂文永不此之爲輕先下鑰者有違格例其在懲後之道不可尋常處之當該宣傳官呂文永請令該府拿問處之允之
정조 16년 · 강
命諭抄啓文臣梁山郡守成種仁益加勉勵克盡撫摩之方
정조 16년 · 목
敎曰近因潛行繡啓聞爾治聲出自經幄不負特畀之意者極爲可尙以災邑之故欲其久任責成姑不論賞爾其益加勉勵克盡撫摩之方事下諭于抄啓文臣梁山郡守成種仁
정조 16년 · 강
御春塘臺行官弓中日試射知弓品堂上李明運
정조 16년 · 목
予謂入侍諸臣曰今日適因官弓中日召卿等非欲爲射也慈宮以予於曰前獲四十九矢備饌以下故欲與卿等共之矣仍命宣饌於閣臣承史試官總管及本營將官別軍職宣傳官又以餠肉分饋本營軍兵吏隸本閣吏隸是日登筵者閣臣則徐有防李秉榮朴祐源鄭東浚尹行任徐榮輔南公轍承旨洪義榮金孝建李翼晉注書則徐有聞李海淸試官則吳載純徐有隣金持默金達淳嚴耆也總管則申大顯金文淳以參於日前陪射與焉○扈衛軍官閑良朴枝桓柳葉箭貫一中邊二中直赴殿試
정조 16년 · 강
兵曹判書洪檍疏陳做錯之失賜批推檍及該房承旨洪義榮
정조 16년 · 목
疏略曰日昨湖閫差出之時以李周爀按案而副擬矣卽聞以秋間朔射時未準分方在罷職中云此旣不頒布於朝紙故曚未覺察至於擧擬此莫非臣聞見未周致此做錯乞降處分以昭法紀批以卿則推考不察之該房承旨亦爲推考
정조 16년 · 목
疏略曰臣冒陳惶隕之忱恭俟鐫遞之命伏奉批旨未獲私願徊徨悶阨如不自容噫臣之一身已獻于國進退榮辱不敢自由苟使臣情勢如可得已則恩批之下何敢更事煩溷且臺臣之言臣方受以爲罪亦豈敢爲深引之計而第臣猥蒙恩造爵秩冥升以崇品藩臣而遭譴削之請淟涊蹲仍古無是例如臣無狀忝叨重寄不能事事孤負已多而今又貪榮冒寵忘廉棄恥累聖朝崇四維之化傷士夫勵身名之風以一已之故貽世道之羞則臣之罪益無所逃矣抑臣於此尤有私心之惶恐痛恨者臣之一門偏荷不世之恩遇紆靑拖紫穀復絲身莫非聖明之攸賜雖在婦孺之愚亦無不心懷銘鏤口頌盛澤以不識不知順帝之則爲一分自效之地而不幸近族之中至犯悖口之罪而臣不能知又有貪婪之擧而臣不能禁闔門震懍滿心漸惶實無措躬之所雖蒙仁覆之天曲賜矜諒不加之罪而顧臣私義其何敢自恕而自安乎適値災歲將營賑政其所董飭而檢察者尤倍他時而誠未孚人明未察隱至親之犯科猶未能敎戒而禁戢尙何望察飭列邑接濟窮民而亦以何顏面强對長吏有所施措也哉廉隅旣不可拚却私心又如是惶悶當此宵旰憧憧之時賑事之經紀亦未免由此淹滯此亦臣罪左右思量決難晏然伏乞亟遞臣職仍治臣罪以便公私批以以卿崇秩旣遭譴削之斥無論其言之失實雖不可一味强迫而賙救當前難付生手若聞賑資之拮據亦豈終靳曲諒卿其勿辭察任
정조 16년 · 강
命陰城縣監申大羽待麥秋拿問推湖西道臣李亨元
정조 16년 · 목
亨元狀啓以爲因刑曹關槐山郡殺獄罪人陰孝寬獄情別遣耳目細加廉探後正犯孝寬及應問各人捉致臣營以淸州牧使李樂培公州判官李種徽差定參覈官當初覆檢官陰城縣監申大羽亦令馳進眼同究覈則致死人兪彥得眠砒礵之說鑿鑿互證節節相符而當日無聞經歲始發者或不無獄老生奸之慮姑爲依前訊推獄情之至今疑亂專由兩檢之不審初檢官槐山前郡守崔在修己爲身故今無可論覆檢官陰城縣監申大羽爲先罷黜其罪狀請令攸司御處敎曰此時守令不可遞易連聞潛行之繡啓許多不堪任者猶以賙救當前欲責來頭贖愆之效姑不處分則本事別非大罪陰城縣監申大羽拿問一款待麥秋捧傳旨身爲道伯邑宰治績之劣下者知而不言於飭諭之後固難免溺職若不知而不言尤豈成說該道臣推考以此意措辭嚴飭
정조 16년 · 강
遞忠淸水使吳毅常仍命擇差其代
정조 16년 · 목
兵曹以毅常病劇不能赴任啓請改差久之敎以其代明日政各別擇差
정조 16년 · 강
蕩滌抄啓文臣宋知濂奪告身
정조 16년 · 목
敎曰差祭當前抄啓文臣中罷削人竝敍用政院以知濂方在奪告身中啓稟敎以蕩滌
정조 16년 · 강
命日官崔景烈嚴杖七十度以懲不善推擇之罪
정조 16년 · 목
觀象監啓言日官之不善推擇過三次則罪汰載在節目矣景慕宮冬享大祭初擇日雖與已行日有異特敎退定之後日官之不善推擇已無所逃而況旣是定式初頭則不可以未滿三次有所容貸當該日官汰去令攸司科治事命下矣當該日官崔景烈爲先汰去移法司嚴杖敎曰今日雨明日晴雖難取必于畢涉波經傳明有證驗則名以日官申飭之下不讀風雨賦不識除扐法如許之類奚特汰與杖而止乎更思與行日差間旣命退定以三令五申之意汰去十分參酌令刑判除尋常嚴杖七十度此後又或泛悤致煩下敎則當該官員當別般重治以此知悉
정조 16년 · 강
除故兵使盧啓禎孫尙樞宣傳官口傳也
정조 16년 · 목
敎曰昨於官弓中日試記見五衛將盧尙樞問于曾經兵判者卽兵使啓禎之孫云渠祖之事蹟雖知之其孫之爲誰某未之知焉每欲尋用而未果者渠名之人於今日試記在渠可謂有數存焉昨夕招問於渠渠祖果然是守門將時擧職超擢爲副薦兵使者況渠祖之守門除拜在古壬子至月而渠名之覺得於今壬子至月亦可謂奇事然其人品凡百之如何姑未見之令兵判招見後果可堪堂上宣傳官加設擬入事分付○該曹以尙樞擬宣傳官望以入遂批下
정조 16년 · 목
以李秉鼎李集斗爲承旨柳頤玄爲掌令金義淳爲校理徐有鍊爲修撰鄭昌順爲分內局提調丁若樞吳俊祥爲假引儀若樞俊祥竝初仕也李潤謙爲忠淸水使
정조 16년 · 강
命前待敎沈象奎緘答懸吐翻諺又爲註解以入
정조 16년 · 목
內閣啓言十月三十日敬奉傳敎此雖一事亦關刑政則豈可有犯倖逭乎李相璜南公轍特以在京之故問啓也緘辭也皆捧歸正之明文獨金祖淳以同浴者類不但漏網乃敢得得揚揚於專對之行相璜公轍何人也如彼其喫苦祖淳事事任渠所爲乎以相璜公轍處問目星火發關於所到地方道臣渡江前捧答通上送事分付自訟文字文與詩間亦令渡江前製進與公轍所作一體揭板沈象奎不可倖漏亦爲發緘取招事命下故依傳敎發緘取招則前待敎沈象奎答通以爲渠早失所怙旣無致孝之所自竊倖第惟有移忠之願凡於一語默一跬步之間苟不能一遵聖訓仰答洪造則忠孝俱乖將爲家國之罪人故失心斯戒籍手此義惴乎怵焉日切一日至如文體一事雖有粗聞於家庭煩猥是懼不敢歷陳謹以年來日得聖誨之銘肝鏤肺者略暴本心之萬一聖誨若曰文者經國之大業不朽之盛事善者立義以扶敎篤實以著美不善者蔑理以悖經靡辭以壞俗其有關於政之治忽世之污隆不啻如響答影隨安可不愼所學而懼所弊哉又若曰凡作文要須氣足理到今人繪繢矩擬蹈襲所成理則沮盡氣自索然氣未足則法雖善而無異畵影理未到則詞雖工而秪如說劇此曷足以黼黻皇猷鳴國家之盛哉然其所謂氣與理者不可力取而臆索惟當先留意於實學實用靠他爲主宰在裏養之有源發之有的而已大哉王言煥乎聖文繼二帝之徽典揭六經之昭訓作成甄鑄之化蓋將溥宣傍達一變至道則如渠之帲幪慈覆頂踵皆恩薰陶至敎膚髮俱化者尤宜先草偃於上風卽苗興於下雨用對揚休命之不暇豈忍舍康莊之正路趨榛芧之邪逕甘自歸於不率敎之科哉仍伏念往在童年頗好稗書蓋以其淺俚易解遂謂之尖新可喜不覺燕說之妄幾爲楚咻之移先臣知其如此卽當嚴呵而痛斥之得以稍祛其蔽漸省其非自玆以往非忽滌污補過之誠而業苦不進藝猶無成乃於年前試賦以體製之不善責敎截嚴詔牖鄭重憫其藐而苦孤無所資聞則戒之以實地着工慮其少而怠惰將且玷先則勉之以警誠向學卷面恩言多逾數百提耳明誨至於再四丁寧懇惻可感豚魚戴德含恩咋指訟愆日夜莊誦矢無失墜今於緘問之下渠罪益無所逃而抑又猥質衷蘊之幸會也大抵雜稗小品奇僻不經之說類皆孤臣孼子傖夫狼客之或寄愁於漂梗轉蓬之餘或任情於失志落魄之後其言則憂悒佗際之不已競爲辛楚慘棘之聲其意則騙誑怨懟之不足爭襲猩笑孤舞之態便一涉目大可驚心猶有嗜痂此者逐臭此者斯其人之賢愚與作此者一也方今治敎休明聖化洋溢如日方中輝光翕赫於斯時也薦之以明堂黻冕之文奏之以淸廟琴瑟之音猶懼于不能極其賁飾之盛盡其唱歎之美也乃如所謂弔詭噍殺之體放僻淫哇之作顧不是旭朝之魑魅大逵之蛇鼠哉然則苟其希名於聖朝進身於昌時者雖日撻而令其學彼必知其萬不肯也若渠今日之所以仰復於崇問者惟在於旣痛絕而愈痛絕旣嚴斥而更嚴斥之奮勵拙劣抖擻精神雖不敢妄希立義篤實之盛將庶幾洞黜蔑理靡辭之陋用贊我聖明陶鎔之化如此方可以不負導誨之眷而少盡率趋之分非曰能之固所願也獨其志則夸而心不逮學無素而道未聞懼其卒無能有成也誠出無隱言多猥雜戰憟之極不知所云爲辭矣請上裁敎以鹵莾所致不接句讀判下次懸吐以入內閣以象奎伏承不敢聞之敎萬萬惶懍不敢懸吐啓命入直檢書官懸吐以入又敎曰雖懸吐無以解見文義更爲翻諺仍又註解以入
정조 16년 · 강
命以再明日親行毓祥宮酌獻禮
정조 16년 · 목
敎曰每歲再明親行酌獻卽以先王之心爲心也豈可以日寒曠禮乎初六日毓祥宮酌獻禮當爲之以此分付○兵曹以何營軍兵隨駕何營軍兵留陣及禁軍馬步軍幾番幾哨磨鍊啓稟敎以訓局步軍十二哨馬步五哨禁軍五番隨駕御營廳留陣
정조 16년 · 강
命差使員中南中守令及他道之次尤甚邑守令除辭朝當日下送
정조 16년 · 강
命陵官出入番人員通融塡差於祭官著爲式
정조 16년 · 목
吏曹啓言今此各陵宮廟冬至祭官依筵敎以親行景慕宮冬享大祭時陪享百官外各軍門將官中曾經四品以上及蔭官前銜州牧人通融塡差矣與大祝中時無職名人員請令該曹口傳付軍職久之敎以陵官出入番人員通融塡差自今定式
정조 16년 · 강
召見承旨金孝建于重熙堂
정조 16년 · 강
命不入直各司省記以空字塡入仍命東西兩氷庫用餘米除留於惠廳氷米出給條中依司圃署例筵稟後取用
정조 16년 · 목
承旨金孝建啓言各司省記之規必書入直官員之姓名以備乙覽者蓋欲其各守番所不敢擅離之意而如宗親府儀賓府司諫院南別宮造紙署瓦署紫門監纛所等處不爲入直而省記中必以某官塡名非但有欠誠實御覽文書如是舛誤事體未安至於東西活人署初無一間公廨而亦爲省記者尤無意義頃因筵臣奏達兩氷庫則旣已釐正而他各司之因循謬例殊非務實之政此後則不入直各司亦依氷庫例省記中以空字塡入似好矣從之檢校直提學徐有防曰氷庫事體誠如承旨所奏矣東西氷庫自是不入直之衙門而年前適因承旨之自下分付創行入直之規以貽無限之弊矣向來始爲釐正至有省記中不塡之命故因此而兩庫官用之每年加下者今則所餘反爲近五十包之米矣時提調沈豊之方往復惠廳以此數惠廳氷米出給條中年年儲留而一依司圃署例除非筵稟或草記蒙允毋得自本庫出用之意要爲定式云以此施行誠爲得當臣旣有聞見而適因承旨言端敢此仰達從之
정조 16년 · 강
有政吏曹參議尹行任進
정조 16년 · 목
以李祖承爲禮曹參判李殷模爲副校理
정조 16년 · 강
遞大司憲奇彥鼎掌令李日運持平李基恒司諫李周顯獻納高宅謙正言洪克浩副校理李殷模禮曹參判李祖承仍命薦俎官替行與否令該曹考文蹟以入
정조 16년 · 목
敎曰大享在近侍臣不可不備員三司在外人竝許遞政官牌招開政差出待下批牌招察任六曹憲府導駕堂上中在下及衆所共知實病人亦爲許遞今日政差出一體牌招薦俎替行雖無前例云而冡宰之進幣瓚爵之任亦多替行之例則薦俎之任或有久遠可據替行之例乎令該曹詳考草記○吏曹啓言薦俎之任可據替行之例溯考久遠文蹟元無替行之例矣敎以更爲考出草記
정조 16년 · 목
以李洪載爲大司憲尹㬦爲大司諫鄭澤孚爲司諫權中憲爲掌令李運行爲持平金孝眞爲獻納徐有沂爲正言鄭東觀爲副校理宋翼孝爲修撰申馥李錫夏爲副修理鄭昌順爲知經筵李在學爲知春秋李坤爲同經筵鄭昌順爲弘文提學李鼎揆爲禮曹參判
정조 16년 · 강
遞三司六曹堂上未肅拜在外情病人及左尹金持默
정조 16년 · 목
敎曰動駕在明所謂差出之侍臣及導駕官非衆所共知則皆在外昨日參政政官事極爲駭然當該堂上從重推考三司及六曹堂上未肅拜在外及情病人員幷許遞政官牌招開政待下批牌招今政差出人或有在外及違牌則當該政官當嚴處以此申飭左尹金持默職務相妨今日政一體差出
정조 16년 · 강
命毓祥宮酌獻禮更待下敎爲之
정조 16년 · 목
敎曰以年年親行之意明日毓祥宮有親行酌獻之命而更思再明卽仲朔祭連日行祭不但近於徒屑且明日卽冬享致齋日也毓祥宮酌獻禮今月內更待下敎爲之事分付
정조 16년 · 강
命都總管二窠副總管一窠問于大臣陞擬
정조 16년 · 목
都總府啓言景慕宮冬享大祭親行時寶劍侍衛不可不備員而都總管安昌君燝副總管申大顯李應爀柳誼曺允亨差祭一員未差請令政院急速變通以爲備員之地敎曰許遞今日政差出祭官無以推移武臣兵使以上猶通融則總管多窠豈可排望乎其中都總管二窠副總管一窠問于大臣以外任外在京無故人陞擬事分付兵曹
정조 16년 · 강
有政吏曹參議尹行任兵曹判書洪檍進
정조 16년 · 목
以徐有防爲大司憲朴祐源爲大司諫鄭東觀爲司諫金達淳崔重圭爲掌令鄭魯榮宋俊載爲持平尹羽烈爲獻納洪大協爲正言林道浩爲副校理李遇濟爲副修撰金履禧爲禮曹參判李漢豊爲左尹朴祐源李秉鼎爲都總管竝新資也黃昇源元厚鎭林濟遠權以綱爲副總管濟遠以綱添書陞擬白師謹新望也
정조 16년 · 목
政院啓言奉常寺官員來言明日各陵園墓冬至祭物看品時本寺提調當爲擧行而提調徐有防方帶臺職不得進參云何以爲之敎曰所重有在本職許遞令該曹口傳付軍職使之進去監封
정조 16년 · 강
命再明日動駕時扈衛軍官有廳軍斥堠伏兵幷置之
정조 16년 · 목
因兵曹侍衛節目有是命
정조 16년 · 강
承旨李集斗陳疏
정조 16년 · 목
疏略曰噫嘻痛矣亂臣賊子何代無之而豈有如專輒二字之窮凶絕悖者乎肆然倡說於公座稠會之中潛嗾爪牙闖呈當試之疏顯售凶謀誣逼慈聖畢露逆節此固擧國臣民不共一天之讎賊而倡說者徑斃謫路未施孥戮呈疏者偃息牖下尙戴首領國是由是而漸晦人心自此而胥溺至有妖煥之死友敢越逆子之講栍異身同腸接踵換面首尾和應情跡莫掩凡今北面之臣莫不沫飮致討前後聲罪鎭日峻發而聖度天大不惟不誅旣宥難貸之辜族禁已發之啓一番處分之敎冀洩神人之憤而明旨尙靳歷日無聞致使公議莫伸物情滋惑此豈所望於聖明也哉職此之由向者黨私之從敢於僚會之席肆發獎詡之說必欲甘心於背公極力護逆而後已究厥心腸寧不痛惋又況蔡濟恭渠以萬殞難貰之罪偏蒙千古罕有之恩拔之抗坎置諸巖廊則終始恩造生死肉骨而不念滅親之義故犯負國之科敢以不襯着之說隱然爲營護之計咫尺前席極意論救不顧大論之方張甘爲惡逆之同歸至有賓筵無嚴之擧諸宰之聲討聖敎之牖迷頑不知警全沒畏忌參箚之證專事右袒呈單之擧恬若丏閑此固無他奰慝之性濫猾之習自來眠無君父必欲角勝朝廷背國黨逆之罪勘以當律竄棘猶輕而近畿付處已失太寬古今天下寧有是理王法未伸公憤愈激殿下雖以好生之德欲施憫老之恩論其負犯係是罔赦極惡大罪咸萃一身則豈可以四字之批曲加㴠貸以咈神人之憤耶亟允三司之請夬施極律焉臣於此義理此懲討秉執之嚴豈後於人而跡旣臲卼行又冥墑當事迷闇發語拙鈍始於喉院待罪之時治疏屬稿因禁莫徹終以諫銜登筵之日溯本聲討有懷未畢三司新啓纔奏詣廳而發卽地聖敎遽下遞職之旨臣於是泯默惶凜含意退出彌日追思尤悔莫及迺者除旨忽降於杜門訟愆之中章皇出肅雖伸義分而以此僨誤之蹤實無仍冒之勢代乞亟遞見職
정조 16년 · 강
命江原道進上陪持人勿治物種捧入
정조 16년 · 목
廚院啓言江原道當朔進上物種中生銀魚擧皆腐傷纔已退送使之改備封進而莫重進上如是不謹請當該封進官罷職道臣從重推考領來倍持人令攸司科治敎以勿治捧入
정조 16년 · 강
命淮陽府田結戶總及通川杆城蔘貢錢捄瘼之方依道啓施行
정조 16년 · 목
江原監司尹師國狀啓以爲淮陽府白地徵稅委折及捄弊之道詳細條列流民安集之方出意見牒報之意措辭申飭庚戌以後萬餘戶流亡委折亦爲各別査問矣該府使鄭景祚牒呈內本府卽未量之邑也田政法例異於已量之邑以言乎執卜則自前無尺量解卜之事田則分以三等上等一日耕九束中等八束下等七束畓則一斗落只三束執卜而所謂等數亦異於田制定式上中下之區別不在於土品而在於作農之善否與所出之多寡以言乎踏驗則或十年或二十年一次爲之以言乎火田則亦無隨起收稅之例踏驗時所耕竝付允結雖翌年陳棄本不懸頉過踏驗後雖遍山耕食又無執負之事故去壬寅改踏驗時陳處數爲十九結五十餘負之多而爲準壬申高總以此陳結加俵於實結之內上中下一日耕加負各爲一束三把當一斗落只加負爲五把此所謂白地徵稅也今若捄弊則境內田畓一竝踏驗從實執負則頉減與査出之數或者相當設有不足依杆城襄陽例特爲頉減踏驗則又限以間一年爲之而新起與火田亦使逐年隨起收稅則不出多年雖使補其査減之數亦必有所餘矣日今踏驗時急而時値冬雪畦塍莫辨勢當待明春擧行流民招徠之方若使田政釐正陳田減稅則必當來集萬餘戶流亡事伊日入侍承旨卽前府使李義鳳也自上下詢民瘼而府使則到任屬耳只知今式民戶爲四千餘戶而實未知庚戌戶總故萬戶二字初不仰奏亦不繼陳云矣元田之分等不以土品惟觀當年所農之善否以爲分等者今始聞之於淮陽一府至於火田之不爲隨起收稅始爲執負於踏驗時竝入於元總踏驗之後雖有新起者又不收稅且踏驗之或過十年二十年而陳荒結負之添稅於實結者尤是未有之例其所矯捄之方臣之淺見無異於邑報待明春踏驗更以土品永定三等後依壬寅以前例執負自明年以後永定間一年踏驗使奸鄕猾吏不得售奸新起火田逐年隨起收稅則不出數年田結有裕庶免白徵之患矣姑待明春許令踏驗更爲登聞未知何如流民招徠之方若使火田隨起收稅更無白徵之事則流民之還集乃是次第事萬餘戶流亡事觀此邑報卽是前府使之所奏而非時府使之爽實蔘貢錢移來事本道各邑春等京貢蔘價卽詳定所捧出賦錢中除出上納於宣惠廳者也去甲辰年非特杆城通川兩邑通計嶺東諸郡結賦之所縮處移送嶺西各邑而其時三百兩錢送於淮陽矣該府使月前以此論報故待臘月大同出賦磨勘時當移劃嶺西他邑之意題送矣今因該邑前倅之仰達至下論理狀間之命三百兩錢今方送之嶺西結賦有裕邑計料敎以依狀請施行事令廟堂分付
정조 16년 · 목
景慕宮冬享在再明也
정조 16년 · 강
命冬享正時以子夜半磨鍊
정조 16년 · 목
敎曰冬享之行於冬至日卽初行之禮也行祭正時以子夜半磨鍊事分付該曹
정조 16년 · 강
命典祀官李遇濟事過後拿處該隸令秋曹照律
정조 16년 · 목
奉常寺官員以提調意啓言順陵典祀官副修撰李遇濟引陪謂以油淸之加封至有咆喝郞官敺打貢人之擧事未前有萬萬驚駭請該隸令攸司從重痛繩不能檢飭之典祀官從重推考敎以事過後拿處該隸過齋後令秋曹各別照律草記
정조 16년 · 목
以洪明浩爲承旨李秉模爲大司憲李洪載爲大司諫朴孝成爲持平鄭致淳爲應敎申大尹爲校理
정조 16년 · 강
以安昌君燝邊得讓爲都總管閔百奮李普溫白師謹爲副總管前望也
정조 16년 · 강
推兵曹判書洪檍罷參知洪彥喆職
정조 16년 · 목
敎曰前望受點事體何如則昨日加望者無端拔之大關體統入直當該堂上罷職判堂推考前望單子入之待下批牌招入直
정조 16년 · 강
以李益運爲兵曹參知前望也
정조 16년 · 목
政院以益運方在削職中啓稟敎以給牌敍用益運違牌政院捧入罷職傳旨敎以只推更爲牌招
정조 16년 · 강
遞戶曹判書趙鼎鎭
정조 16년 · 목
吏曹啓言因本曹草記溯考久遠文跡薦俎官元無替行之例事批旨內更爲考出草記事命下矣本曹久遠文跡更加溯考則終無可據之例矣敎以然則祀典莫重使之申飭出齋如果難强云則更爲草記又啓言戶曹判書趙鼎鎭處運爲催促使之出齋則實病難强轉側須人時日之內萬無起動之望云何以爲之乎敎以許遞政官牌招開政待下批牌招齋宿
정조 16년 · 강
命大司諫李洪載申飭行公未肅拜諸臺一體牌招
정조 16년 · 목
敎曰今聞前有刊削之敎爲撕捱云大司諫李洪載頃者刊削傳敎置之牌招申飭行公未肅拜諸臺一體牌招齋宿
정조 16년 · 목
以李秉模爲戶曹判書朴祐源爲右參贊金持默爲戶曹參判宋鍈爲兵曹參判朴祐源爲大司憲權以綱爲右尹
정조 16년 · 목
以申獻朝爲承旨
정조 16년 · 강
遞承旨洪明浩李集斗
정조 16년 · 강
遞司僕正鄭致淳以尹光普代之又遞光普以申禹相代之口傳也
정조 16년 · 목
致淳差祭本寺以明日動駕時差備啓請改差久之敎以今日政差出又以光普在外請改差敎以隨差差代徒煩酬應今番口傳則以行公人差出事判堂知悉
정조 16년 · 강
遞都總管安昌君燝副總管閔百奮李普溫以鄭景淳李明運崔東岳代之前望也
정조 16년 · 목
因總府守宮望單子敎曰差祭及在外總管許遞前望單子入之待下批牌招以爲備員受點之地
정조 16년 · 강
遞大司諫李洪載以尹行任代之前望也
정조 16년 · 목
敎曰大司諫李洪載差祭云許遞令該曹口傳付軍職前望單子入之待下批待開門牌招先導駕後將事
정조 16년 · 강
副校理李東稷上疏賜批仍以原疏付丙
정조 16년 · 목
疏略曰近年以來人心陷溺世變層疊舊逆未鋤新逆踵生臺啓中前後諸賊夫孰非覆載間不可假息者而乃殿下不允群請一例容貸以致窩窟益固根柢漸蔓乃至於近日凶逆之輩出而嘻其極矣日前合辭之啓實是擧國同情之憤而殿下始有設禁之命繼降處分之敎大論姑停群情益鬱自伊日下敎之後于今幾日矣天討之一日不行而義理有一日之晦天討之二日不行而義理有二日之晦久宜亟降明旨快施顯戮以示大聖入信令之意而恭俟屢日尙無成命者此何事也此何擧也嗚呼逆驥之潛畜異圖而暗連腸肚者誰也逆驥之敢誣慈聖而援作羽翼者誰也試院越講獄庭對供爲渠斷案輿儓皆知而甘心營護挺身立幟者又何等變怪也此其陰圖異謀醞釀已久傳襲有素自去己酉秋一發而爲院座專輒之凶論再發而爲誣逼慈旨之逆跡三轉而爲逆孼越講四轉而爲前席護逆異身同腸前唱後應打成一圈蒂固根深興言及此不覺凜然心寒國有三尺群兇烏可一日逭於常刑乎苟究其脈絡源委則此賊卽簡驥之後身濟恭之前芧不及今盤詰情節打破窩贜則國勢無奠安之望亂逆無廓淸之期惟此合辭之爻周豈不萬萬失當乎且況臺啓體重一停一連自有不易之公議臺臣連日謄傳喉院齊聲覆難而一味靳許竝與處分之下敎而尙此不下此臣所以抑鬱而憂歎者也伏乞淵然深思更將原啓頒示國中昭布其爲劇逆快行誅討使義理明而刑政擧不勝幸甚噫彼蔡濟恭背君負國護逆黨惡之罪可勝誅哉從前負犯罔非人臣之極罪而雖以目下事言之不念斷腕之義敢懷黨私之習始焉爲營護之論終而售拯拔之計咫尺嚴威略無顧忌惟恐將心之未露立脚之不堅悍然若爲凶逆立節者然其力抗公議甘與凶賊同歸於簡驥之血黨者呼亦凶且潛矣其他罪惡之貫盈姑無論已日前聖批中只以此聲罪何律不可之敎臣實欽仰佩服也特以其曾忝大官律有次序雖不能卽置大辟竝與竄配輕罰而尙靳允可又其所處之地在於畿甸之內咫尺京輦食息自在人客之來往閭里之觀瞻殆若無故大臣之輕罪薄黜者人心以之恬嬉徒黨從以增氣雖於合辭大論之時擧懷觀望規避之計近日三司之除率多稱外稱病逡巡爲事者寧爲見棄於公議無敢得罪於巨慝雖諉之偏黨之習除此平蕩之世固不當售其伎倆況事關忠逆何敢乃爾職由於懲討不嚴無所畏忌之致義理漸晦民彝斁敗其氣熖之所及餘波之所染駸駸然將使半國簪紳淪胥爲夷狄禽獸而後已其爲世道之憂容有極哉伏願亟從三司之請以振王綱以定民志焉又若李家煥附麗濟恭藉其吹噓今其逆節狼籍之後尙逭黨與之律在渠亦云辛矣而居留濫職不有臺論之駁正不顧大僚之疏斥揚揚冒赴恬若固有其縱恣無憚雖曰渠輩恒習而亦可謂不識人間差恥事矣朝家之前後甄拔徒以其文華一事而如許怪鬼之類雖有薄藝小數之可稱不可以此而掩其罪況此輩所謂文華其學則多出異端邪說其文則專尙稗官小品至於經傳菽粟每視以弁髦亦不可以文華言也今當闢異衛正之日如此之類不可置而不論臣謂家煥管理成均之除一竝收還仍施刊削以示爲世道重名器之意斷不可已也批以先從李家煥事言之可乎爾以家煥文體之弁髦經傳爲話欛卽予欲一言而未得其會者爾言之來眞所謂如癢得搔大抵我國雖小衆有八城其御之之道不過曰翔潛不拂其性鑿枘各適其器而已此乃因勢利導之術而自有會極歸極之妙焉譬之於天下之廣斯有朱未子天地風雲奇正闔捭之大力量洗盡五李之陋掃却千人之軍其旨芻豢其用布帛讀之鏗鏗冷冷如聞點也之瑟顏氏之琴而一開卷庶窺其宗廟百官之盛然猶有陽明近道之姿矯枉之過而專精於良知反約是務而束閣於問學太原遊騎騁驚於䓗嶺之間何來勿脚之旗增彩於溪潭壁壘竟不免門墻之揮且況降此而瑣瑣稗品鄙俚淫哇之蕞蔀傍䉀喙喙爭鳴其視龜兹夫餘之各具小成不趐若蚊睫蝸角而家家而正其謬人人而齊其舛爲其上者不已勞乎予於近日欲聞治世之夅音首擧一二年少文臣而撕警之者南公轍之世掌絲綸金祖淳之家傳詩禮李相璜沈象奎之冑筵奮僚之子濡染者軒冕之作誦習者詞命之體也俯就跂及固各隨其才分萬有一捨宋而適越用夏而變夷捷逕窘步貪鳥錯人則其爲賊于敷文忝厥先武豈特无妄之小過渠曹以崔盧赫閥瞬焉之頃當臥占國子大司成弘藝文館提學矣貢擧而誤多士潤色而辱王言是所謂朱絃下里黃流瓦缶而黌庠館閣之上一任此輩厮壞則有北之投何足以贖乎至於家煥未嘗非好家數而落拓百年斲輪而貫珠自分爲覊旅草莾發之爲聲者悲咤忼慨之辭也求而會意者齊諧索隱之徒也跡愈甈而言愈詖言愈詖而文愈詭絺繡五采讓與當陽離騷九歌假以自鳴豈家煥之樂爲伊朝廷之使然肆予遵箕聖斂時敷福之範承先王聖功神化之緖特書燕寢之扁曰蕩蕩平平室而庭衢八荒四大字遍題八牕之楣昕夕顧諟作我息壤於是乎篳路藍縷披自草萊家煥特其中一人耳今也與公轍輩瞥地悖常者流比而同斥家煥獨不茹菀又況彼而可斥而不斥此而不可斥而單斥其可乎更有餘意之攙及者有才而等於蔑如齋志而無以自衒甘與草木同腐者俗所謂一名是已欲識人倫之常稱則反慕千里不同俗之俗自知彙征之莫混則嗜看十七子發憤之譚至于晐唾揮弄之末而動相模畵惉惉竊竊鮮有能超然聳拔於那裏斯亦朝廷之責非渠之罪也如成大中吳正根之恭趨塗轍予雅好之等書二中褒加十行如朴齊家李德懋棄尺朽而用寸長開示向陽之牖且置大中齊家輩幸而揚名者間有崔岦若而人尙云逖矣天之生才不限地分盍亦反觀於崔必恭自誤而誤其類之不億手此皆所謂不拂其性各適其器以期其咸底會歸之妙也予當更語於爾爾莫言家煥家煥方自谷而喬化腐爲新由心之音何患不漸入佳境使家煥才鈍三日而未刮目若子若孫又豈必每每讓與不放自鳴之盛乎夫登盟壇執牛耳復明大一統之權於長夜醉夢之中者予以爲已任凡民秀蠢有先覺後覺之別覺則一也縱或迷未脫灑者介於間此特太陽之於爝火君子之於小人黃鵠之於壞蟲主爲主客爲客斯其足矣故聖人編詩三百十一篇桑間澲上之什竝列於大雅風泱之除聞今日諄諄之誘者感發於推恕懲創於求備日遷善而不自知比屋有希音予則曰祈天永命之本也仍敎曰雖已批下語多涉禁原疏令政院付內
정조 16년 · 강
判下書狀官金祖淳緘答命馳撥行會又以玉堂李東稷疏批謄書下送
정조 16년 · 목
內閣啓言十月三十日本閤敬奉傳敎此雖一事亦關刑政則豈可有犯倖逭乎李相璜南公轍特以在京之故問啓也緘辭也皆捧歸正之明文獨金祖淳以同浴者類不但漏網乃敢得得揚揚於專對之行相璜公轍何人也如彼其喫苦祖淳事事任渠所爲乎以相璜公轍處問目星火發關於所到地方道臣渡江前捧答通上送臺銜雖無帶推行公之規兼臺異於時臺仍爲䟎程前進道臣發緘於兼臺有礙格例而副使旣是閣臣使之依例緘問上送本閣之意自該道行會事分付自訟文字文與詩間亦令渡江前製進與公轍所作一體揭板事命下矣依傳敎發關於平安監司洪良浩使之知委於原任直閣冬至副使徐龍輔所到處依例取招於書狀官金祖淳矣答通內檢校待敎金祖淳供以爲臣稟賦庸陋才思鈍劣發言成章愧君子推學之能下帷窮經乏古人專門之工若其自孩提至勝冠所習者不出於經傳與先奏兩漢文字而已自晉以下雖唐宋八家之文亦未嘗留意耽索者區區淺妄之志自不揆揣於蚊蝱之負山竊庶幾策勉於古道以補昭代文化之萬一而畢竟事不諧心才不就願早年科第遂犯不幸之戒矣自是以後尋常抱疾之餘奔走供仕之隙或取稗官小說以爲撥悶破閒之資而惟其弔詭荒唐之說輕浮艷冶之辭浸淫濫觴於諸子百家之外有足以供解頤於片時取悅目於卽景也年前翰苑待罪之日幸蒙聖上愍其愚騃慮其浸染火書於殿庭布誨於筵席玉成之盛意旣勤懇惻匪怒之恩敎不啻丁寧臣於是時惶汗浹背感淚承眶退而痛自刻責于心曰小說之於文也譬於人則孔壬也譬於色則紫綠也譬於聲則桑濮也孔壬君子之所遠也紫綠君子之所惡也桑濮君子之所放也身衣先王之服口讀先王之書而不知所以遠之惡之放之之道則其何以自齒於士夫之流而不爲君子之所黜棄唾罵乎倘非我聖上曲示指導誕敷責諭怛然於入井之時喚醒於迷塗之際則幾不免躓彼荊棘之歎矣如是思惟一念惺惺邇來五六年間不敢披涉稗官等書而非惟不接於眠前亦且不復萌念於心頭至於試課之功令燕私之翰墨絕未嘗攙及不經非聖之說以速孤恩負心之罪此實朋儕僚寀之所共知而上天之鑑亦必俯燭於心跡之間矣今當逖違耿結之中又以此事伏承緘問之命此莫非我聖上隨處牖迷善誨之至仁大德也北望宸極首以頓地無辭可對臣以累世詩禮之家聲沐聖朝陶鑄之盛澤久叨簪筆之班更廁摛文之列而不肖無狀不克有稗於黼黻笙鏞之治乃反同歸於輕薄浮靡之科固是臣難贖之罪且況以不讀八家之初心居然爲耽看稗說之人君父以此憂之儕友以此惜之此所以自恨自悼於向來之自取而寧欲無生者也今日以前尙不敢復徇舊習今日以後豈或自底再誤上以孤負鴻恩下以墜廢家訓乎天實鑑臨焉敢誣也焉敢誣也云矣旣有發緘取招以聞之命請上裁批以人誰無過改之爲貴程張大賢也不禁觀獵之思早悅孫吳之書大凡學者姿高則䳱遠才勝則馳外知其非不憚改改則不貳犯此足矣觀此緘答文體爾雅意匠汎濫頗覺有無限旨趣呼燭三復未免擊節至深更彼南公轍軟軟反拙之對李相璜沾沾悅耳之辭沈象奎軋軋難解之供特皆從唇皮口角間强勉自明中出來無論如此如彼旣俸侤音雖欲且觀前頭至於此人則爲則當曰爲不爲則當曰不爲決知無自欺而欺予以此判付馳揆行會俾渠放心而行長格而歸萬有一歸囊貯句或涉於唱調或關於艷語則是亦欺予渠之頂上常若予之照臨之意竝以分付玉堂李東稷疏批精書一通下送須卽轉示上副使俾各益圖對揚之道
정조 16년 · 강
命關東中營軍器修補校卒給料武枝賞格之資依道狀施行觀風閣中營營建之役先以道內公貨取用始役於明春充補公貨之方令廟堂論理行會